Ana südü ilə qidalanma

Ana südü ilə qidalanma, yəni laktasiya, ana südünün körpəyə ötürülməsi prosesidir. Körpələr südü birbaşa döşdən əmə və ya süd nasosla sağılaraq körpəyə verilə bilər. Ümumdünya Səhiyyə Təşkilatının (ÜST) tövsiyəsinə görə, ana südü ilə qidalanma körpənin doğulduğu ilk bir saat ərzində başlamalı və körpənin tələbatına uyğun davam etdirilməlidir. ÜST və digər səhiyyə təşkilatları ilk 6 ay ərzində yalnız ana südü ilə qidalanmanı tövsiyə edir. Bu o deməkdir ki, D vitamini istisna olmaqla başqa qida və içkilər verilmir. ÜST ilk 6 ay yalnız ana südü, daha sonra isə 2 yaş və daha artıq müddətdə əlavə qidalarla birlikdə ana südünün davam etdirilməsini tövsiyə edir. 2015-2020-ci illər arasında körpələrin yalnız 44%-i ilk altı ay ərzində müstəsna olaraq ana südü ilə qidalanmışdır.

Ana südü ilə qidalanma körpə və ana sağlamlığında əvəzolunmaz əhəmiyyətə malikdir. Statistik göstəricilərə əsasən, aşağı və orta gəlirli ölkələrdə ana südü ilə qidalanmanın geniş tətbiqi nəticəsində hər il təxminən 820,000 beş yaşadək uşaq ölümünün qarşısı alına bilər. Ana südü uşağın immun sistemini gücləndirərək tənəffüs yolları xəstəlikləri, otitis media (qulaq infeksiyası) və mədə-bağırsaq sistemi infeksiyalarına qarşı müqaviməti artırır. Qəfləti körpə ölümü sindromu (QKÖS) riski ana südü alan körpələrdə əhəmiyyətli dərəcədə azalır. Tədqiqatlar göstərir ki, ana südü ilə qidalanan uşaqlarda allergik xəstəliklər, astma və şəkərli diabet kimi xroniki xəstəliklərin inkişaf riski daha aşağıdır. Ana südünün tərkibindəki bioloji aktiv maddələr uşağın beyin inkişafına müsbət təsir göstərir və koqnitiv funksiyaların formalaşmasına kömək edir. Uzunmüddətli müşahidələr göstərir ki, ana südü ilə qidalanma yeniyetməlik və yetkinlik dövründə piylənmə riskini azaldır. Bu üsul həmçinin ana orqanizmi üçün də faydalıdır və doğumdan sonrakı bərpa prosesini sürətləndirir.

 İstinadlar 

Kateqoriya:Döş əmizdirmə